Ellen Trane Nørby (V), 2010-04-08:
Når unge mennesker kommer ud i kriminalitet, rammer det kriminalitetens ofre, men det rammer samtidig også de unge og deres fremtidsmuligheder.
Derfor skal vi sætte ind tidligt, konsekvent og med omsorg så vel som med krav for at forhindre, at mange unge kommer ud i en kriminel løbebane.
Vi har simpelt hen ikke som samfund råd til ikke at forebygge kriminalitet og i særdeleshed ungdomskriminalitet, for som samfund koster det os enorme ressourcer at hjælpe unge kriminelle og rydde op efter de skader, som de har lavet.
Men samfundets tab målt i penge er jo kun peanuts i forhold til de menneskelige tab, der er, når unge smider deres fremtid væk.
Allerede i 2007 nedsatte regeringen et ekspertudvalg, som skulle komme med anbefalinger til, hvordan vi som samfund bliver bedre til at forebygge og bekæmpe ungdomskriminalitet.
Mange af anbefalingerne i den betænkning, som udvalget kom med, har regeringen taget med i de initiativer, der nu er blevet fremsat.
Det gælder ikke kun L 166, som vi behandler nu, men også de mange initiativer, der kommer på Undervisningsministeriets område, på Justitsministeriets område og også generelt på Socialministeriets område.
I Venstre bakker vi stærkt op om den fornyede indsats, der nu bliver taget for at bekæmpe og forebygge ungdomskriminalitet.
Hvad enten vi taler om den forstærkede boligsociale indsats i de udsatte boligområder, de skærpede sanktionsmuligheder, mentorordningerne for udsatte børn og unge, Barnets Reform, der sætter ind med den tidlige indsats, arbejdet med at kvalitetssikre arbejdet i kommunerne eller de nye institutioner til unge kriminelle, som bliver oprettet med L 166, så er det alt sammen initiativer, som er af afgørende betydning for de enkelte unge og for samfundet som helhed.
Med L 166 skærper vi kravene til kommunernes børn og unge-politikker, så kommunerne fremover også konkret forpligtes til at udforme egentlige politikker for forebyggelse af ungdomskriminalitet.
En undersøgelse fra Ungdomsringen og også en undersøgelse fra Børnerådet har tidligere vist, at mange kommuner ikke har levet op til de politikker, de har haft; nogle kommuner har sågar ikke engang haft en politik, og meget få kommuner har haft en udbygget børn og unge-politik på ungdomskriminalitetsområdet.
Med L 166 stiller vi krav om udarbejdelse af planer for indsatsen, men samtidig også om, at arbejdet i kommunerne skal kvalitetssikres, sådan at vi sikrer en bedre indsats mod den ungdomskriminalitet, der er.
I Venstre hilser vi det også velkommen, at vi med L 166 udbygger SSP-samarbejdet, og at vi også sikrer, at der bliver bedre mulighed for at inddrage erfaringer fra kriminalforsorgen.
For os i Venstre er det helt væsentligt, at vi gør en ekstra indsats for at hjælpe de børn og unge, der er på vej ud i en kriminel løbebane.
Ligesom man ikke opererer en patient, før man har stillet en diagnose, synes vi, det er vigtigt, at vi også på børne- og ungdomsinstitutionerne sikrer, at vi har den rigtige viden, før vi begynder at arbejde med, hvordan vi får hjulpet børnene videre i livet.
Vi ved nemlig, at en stor del af de unge, som kommer ud i problemer, enten har en forstyrrelse, en ADHD, eller en psykiatrisk lidelse, og de skal selvfølgelig tilbydes en relevant behandling og hjælp i børne- og ungdomspsykiatrien.
Vi ved også, at der er mange af de unge, som kommer ud i problemer, der i forvejen har svært ved at styre deres temperament, og som kan have gavn af at få et læringsforløb og et kognitivt læringskursus.
Det er også indeholdt i L 166.
En anden ting, der er indeholdt i lovforslaget, er, at vi gør det obligatorisk, at alle løsladte unge skal have tilbud om udslusning – det kan være en mentor, det kan være hjælp til at komme i gang med et arbejde, en uddannelse eller lignende – så vi sikrer, at der ikke er nogen unge, der er overladt til sig selv, og så vi også sikrer, at risikoen for at falde tilbage i kriminalitet minimeres.
Som en del af satsaftalen sidste år blev vi også enige om at oprette en helt ny form for institutioner.
Man kan sige, at det er en form for institutioner, som ligger mellem de institutioner, vi kender i dag, og så de sikrede institutioner, og hvor man fremover får mulighed for at kunne anvende en form for magtanvendelse som et redskab i den socialpædagogiske behandling.
Så hvis den unge er på vej til at rømme stedet, hvis der er problemer med hash, hvis der er problemer med, at den unge måske omgås nogen fra det samme kriminelle miljø, som den unge kom fra, kan der være mulighed for enten at låse døren eller at tage andre initiativer.
For Venstre har det også været vigtigt at sikre, at reglen om tilbageholdelse og undersøgelse af personer og opholdsrum på anbringelsesstederne er blevet skærpet, da mange af vores ungdomsinstitutioner har oplevet helt konkrete problemer på det her område.
Alt i alt rummer L 166 en række gode initiativer, som forbedrer forebyggelse og bekæmpelse af ungdomskriminalitet, og derfor bakker vi varmt op om forslaget.